Vegnir vegl - in horror?

(cw)

Daventar vegl - atgnamain in process natiral - sa sviluppa adina dapli ad in problem construì da la societad. 

L'interess per il fenomen dal daventar vegl sa lascha observar dal temp da crap fin al di dad oz. La medischina scolastica occupescha ina atgna disciplina che sa fatschenta cun quai fenomen, la geriatria. Sper la medischina as occupeschan er la psicologia e la sociologia cun la “gerontologia” che vala sco scienza che studegia ils process dal daventar vegl en general. Betg mo il corp sa modifitgescha cun ils onns, mo er il cumportament e la percepziun dal carstgaun. 
Gia Plato pretendeva che l'experientscha e l'activitad dal carstgaun durant sia vita sajan premissas decisivas per in bun temp da vegliadetgna. L'entira vita stoppia esser orientada vers finamiras onestas.
Era tenor Cicero è la finamira d'in temp da vegliadetgna segnà da modestadad, toleranza, intelligenza e bun giudizi be cuntanschibla sche questas abilitads vegnan exercitadas durant l'entira vita. Questa necessità d'in trenament per pudair mantegnair l’agilitad spirtala er en ils onns vegls vegn er confirmada da la scienza moderna. Abilitads che na vegnan betg exercitadas degenereschan.
Il sentiment da daventar vegl vegn sa chapescha er segnada da la tenuta da la societad envers ils vegls. Sche la societad observa il fenomen cun cumpassiun e dubi, vegn il process dal daventar vegl in problem social enstagl d'in process natiral.